Խաղաթղթե տուն

Խաղաթղթե տնակ, շինվածք, որը կառուցվում է խաղաթղթերը հատուկ ձևով միմյանց վրա շարքերով դասավորելով։ Նպատակն է ստեղծել հնարավորինս բարձր կառուցվածք, որը միևնույն ժամանակ չի փլուզվի։ Խաղաթղթե տնակի կառուցման ժամական չպետք է օգտագործվի սոսինձ կամ որևէ այլ օժանդակ բաղադրիչ կամ սարքավորում, խաղաթղթերի ձևը նույնպես չի կարող փոխվել։

Խաղաթղթե տնակների գաղափարի պատմությունը հստակ հայտնի չէ։ Նրանց մասին ամենավաղ հիշատակումը հանդիպում է ֆրանսիացի պալատական բժիշկ Ժան Էրուարի նշումներում, ով հայտնել է, որ փոքրիկ թագավոր Լյուդովիկոս XIII-ը 1605-1613 թվականներին սիրել է խաղաթղթերը տեղադրել միմյանց վրա, ընդ որում՝ «պահպանելով համամասնությունները»։ Խաղաթղթե տնակների կառուցումը 18-րդ դարում եվրոպական քաղքենիական ընտանիքներում բավականին տարածված է դարձել. դրանով հաճախ զբաղվել են երեխաները տարբեր տոների, կնունքների կամ հարսանիքների ժամանակ, քանի դեռ մեծահասակները զբաղված են եղել զրույցներ վարելով։

Խաղաթղթե տնակների կառուցման հետ կարող են կապված լինել մի շարք խաղեր և մրցույթներ, ինչպես անմիջական մրցակցությունը երկու մարդկանց միջև, որոնցից յուրաքանչյուրը ձգտում է կառուցել ավելի մեծ կառույց, խաղաթղթե տնակների համատեղ շինարարությունը «քայլերի» հերթականությամբ կամ երբ փորձում են որոշել, թե արդեն կառուցված տնակում որ խաղաթուղթը կարելի է դուրս բերել, որպեսզի այն չփլուզվի։ Խաղաթղթե տնակների կառուցման համար կան հատուկ հրահանգներ։

Արդեն 20-րդ դարի սկզբին սահմանվել և գրանցվել են խաղաթղթե տնակների կառուցման բարձրության ռեկորդներ։ Այսպես, 1907 թվականին «Սթրենդ» ամսագրում հոդված է հրապարակվել անգլիացի Ռոզի Ֆերների մասին, որը կարողացել է խաղաթղթերից պատրաստել 20 հարկ (այսինքն՝ շարք) ունեցող «աշտարակ»։ Խաղաթղթե տնակների կառուցման ժամանակակից ռեկորդակիրը Բրայան Բերգն է, որի նվաճումները գրանցվել են Գինեսի ռեկորդների գրքում՝ սկսած 1992 թվականից, և այդ ժամանակից ի վեր իր կողմից էլ բազմիցս բարելավվել է։

Ծանոթագրություններ 

Թղթախաղ
Ժամանց
Հոբբի